Mogens Jensen (S), 2014-01-23:
Jeg skal på vegne af Socialdemokraterne takke udenrigsministeren for en god redegørelse for virksomheden i Europarådet.
Europa har fortsat brug for et stærkt og tillidsfuldt samarbejde mellem de 47 europæiske lande, der i dag er grundstammen i Europarådets arbejde, for der sker stadig dagligt brud på menneskerettighederne i flere lande.
Der er stadig medlemsstater, som ikke lever op til de demokratiske og retspolitiske standarder, der er nødvendige for at kunne kalde sig ægte demokratiske samfund, som vi nu aktuelt ser det bl.a. med udviklingen i Ukraine, som hr. Bertel Haarder også var inde på.
Her spiller Europarådet fortsat en rolle som den paraply, der kan og skal binde de europæiske lande sammen om de tre grundstene i rådets arbejde, nemlig respekten for menneskerettigheder, forsvar for demokratiet og sikring af retsstatsprincipper i alle lande.
Den europæiske menneskerettighedskonvention og den europæiske menneskerettighedsdomstol er stadig det måske mest centrale omdrejningspunkt i rådets arbejde.
Her er de gennemførte reformer nu begyndt at virke, og den alt for store mængde af sager, der venter på afgørelser ved domstolen, er blevet bragt ned, men sagsmængden er stadig væk alt for stor, og det er Ministerrådet og regeringerne nødt til at gøre noget ved, hvis der fortsat skal opretholdes tillid til domstolens arbejde.
Nils Muizinieks fra Letland har siden foråret 2012 løftet opgaven med at være Europas dårlige samvittighed i forhold til udsatte grupper som romaer, flygtninge, seksuelle minoriteter, og han har også i den senere tid fokuseret på mediefriheden i de europæiske lande.
I den kommende tid vil Europarådets parlamentariske forsamling også – i øvrigt på dansk initiativ – have et særligt fokus på mediernes ansvar, når det gælder god presseskik og etik.
Et særligt fokusområde både for den danske parlamentarikerdelegation og for den danske ambassadør ved Europarådet har været, som også Venstres ordfører var inde på det, den stærkt diskriminerende lovgivning over for seksuelle minoriteter, som desværre i de her år gennemføres i en række medlemslande under Europarådet.
Særligt er der grund til at fremhæve Ruslands vedtagelse af en lov, der forbyder information om seksuelle minoriteter i samfundet, hvilket dér betragtes som propaganda over for mindreårige.
Loven giver reelt myndighederne mulighed for at slå ned på alle former for oplysningsvirksomhed om f.eks. homoseksualitet, hvilket bl.a. har betydet afskedigelser af lærere, forbud mod afholdelse af demonstrationer og de såkaldte pridemarcher.
Men frygteligst af alt så giver lovgivningen og ikke mindst retorikken omkring den grobund for og legitimitet til, at en række ekstremistiske grupperinger forfølger uskyldige homoseksuelle og udsætter dem for vold, ydmygelser og tortur, som filmes og lægges ud på internettet.
En samlet dansk delegation i Europarådet har aktivt arbejdet for det i den parlamentariske forsamling, senest ved at stille en række kritiske spørgsmål til den russiske Duma-formand under hans besøg i Europa-Parlamentet i oktober sidste år.
Og spørgsmål følges nu op med møder med Duma-formanden og andre russiske politikere i Moskva her i februar, hvor kritikken vil blive forfulgt.
Under besøget i Rusland vil delegationen også mødes med de russiske LGBT-organisationer og Amnesty International for at bakke dem op i arbejdet mod diskrimination og overgreb på de fundamentale menneskerettigheder.
Jeg vil gerne på vegne af Socialdemokraterne rette en tak til mine kolleger fra alle partier i delegationen og også til ambassadøren for et utrolig stærkt samarbejde om den her sag.
Jeg synes, at det er et beskedent eksempel på, at Danmark – selv om vi er et lille land – har en mulighed for at påvirke i Europarådet, hvis vi vil, for her er det mange gange initiativet, der gælder.
Vi ønsker hos Socialdemokraterne, at samarbejdet mellem alle Folketingets partier fortsætter i et stærkt samarbejde i Europarådet med et eneste formål, nemlig at fremme et fortsat fredeligt Europa og sikre demokrati og menneskerettigheder i hele den europæiske familie.